有懷竹隠之筍復用前韻
作者：趙蕃
朝代：宋

paragraphs: 我家章泉旁，生事苦不足。
惟餘數畝地，有竹森似束。
別來夢寐之，詩語見編錄。
况當萌茁時，孰杜樵採辱。
官居亦何有，有此數竿綠。
定應好事人，知我來此欲。
不然朝暮間，何計能醫俗。
尚嫌地形淺，筍夥當掘斸。
不能助幽深，何况增詰曲。
袖短舞難長，吾俸五斗粟。